SK Úradný vestník Európskej únie C 186/28

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 186/12

Týmto uverejním sa poskytuje právo vzniesť námietky proti žiadosti podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„ALUBIA DE LA BAÑEZA-LEÓN“

ES č.: ES-PGI-0005-0492-06.09.2005

CHOP ( ) CHZO ( X )

Toto zhrnutie obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Subdirecc. general de calidad diferenciada y agric. ecológica, dirección general de industria y mercados alimentarios, secretaría general de medio rural, ministerio de medio ambiente y medio rural y marino Adresa: Paseo Infanta Isabel, no 1 28071 Madrid ESPAÑA Tel. +34 913475394 Fax +34 913475410 e-mail: sgcaproagro@mapya.es

2. Skupina žiadateľov:

Názov: Promotora Pro-IGP Alubia de León Adresa: Plaza San Marcos, no 6 1o (Cámara Agraria) 24002 León ESPAÑA Tel. +34 987226140 Fax +34 987272840 e-mail: agraria@camaraleon.e.telefonica.net Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6. Zelenina

4. Špecifikácia:

[zhrnutie podmienok uvedených v článku 4 ods. 2 nariadenia (ES) č. 510/2006]

4.1. Názov výrobku:

„Alubia de La Bañeza-León“

4.2. Opis:

Chránený výrobok pozostáva zo suchých a oddelených semien fazuľových strukov (Phaseolus vulgaris L., poddruh Papilionaceae, strukovina so semenami určená na ľudskú spotrebu) miestnych odrôd „Canela“, „Plancheta“, „Riñón menudo“ a „Pinta“.

Semená týchto odrôd, ktoré sa vyznačujú výraznými rozdielmi, majú tieto vlastnosti:

Morfologické vlastnosti suchého produktu: — odroda „Canela“: obličkovité a predĺžené semeno rovnomerne škoricovo sfarbené. Hmotnosť 100 semien sa pohybuje v rozpätí od 50 do 62 gramov, — odroda „Plancheta“: semeno oválneho tvaru a bielej farby. Hmotnosť 100 semien sa pohybuje v rozpätí od 44 do 52 gramov, — odroda „Pinta“: semeno oblého tvaru škoricovej farby, strakaté s granátovou kresbou. Hmotnosť 100 semien sa pohybuje v rozpätí od 51 do 67 gramov, — odroda „Riñon menudo“: oválne obličkovité semená žilkovitej bielej farby. Hmotnosť 100 semien sa pohybuje v rozpätí od 41 do 57 gramov.

Fyzikálno-chemické vlastnosti suchého produktu: Absorpcia destilovanej vody pri teplote od 10 do 15 °C počas 10 hodín vyššia ako 100 %.

Organoleptické vlastnosti: — „Canela“: varené semená zostávajú celistvé do veľmi veľkej miery s hladkou a poddajnou šupkou, vnútro je veľmi mäkké, mierne krémové, málo zrnité a stredne múčne, — „Plancheta“: uvarené semená zostávajú celistvé do veľkej miery s hladkou, veľmi mäkkou šupkou, vnútro je veľmi mäkké a veľmi krémové, málo zrnité a mierne múčne, — „Pinta“: uvarené semená zostávajú celistvé do strednej miery s hladkou a mäkkou šupkou, vnútro je mäkké a krémové, veľmi málo zrnité a stredne múčne, — „Riñon menudo“: uvarené semená zostávajú celistvé do strednej miery s veľmi hladkou a stredne tvrdou šupkou, vnútro je stredne krémové, veľmi málo zrnité a stredne múčne.

Suchá fazuľa, ktorá patrí do obchodnej kategórie „Extra“ opísanej v rozhodnutí zo 16. novembra 1983 o schválení normy kvality týkajúcej sa niektorých druhov suchej zeleniny (BOE č. 275 zo 17. novembra 1983) alebo v ustanovení, ktoré ho nahrádza, sa balí do polyetylénu, plátna alebo papiera a uchováva sa v bežných podmienkach okolitého prostredia.

4.3. Zemepisná oblasť:

Oblasť poľnohospodárskej výroby s rozlohou 5 456 km2 zahŕňa 98 obcí provincie Léon patriacej do poľnohospodárskych regiónov Astorga, El Páramo, Esla-Campos, La Bañeza, La Cabrera a Tierras de León, ako aj 20 obcí regiónu Benavente y Los Valles v provincii Zamora susediacej s posledne uvedeným regiónom.

Pokrýva tieto obce zoskupené podľa provincií a poľnohospodárskych regiónov:

Provincia León: Región Astorga: Astorga, Benavides, Brazuelo, Carrizo, Hospital de Órbigo, Las Omañas, Llamas de la Ribera, Magaz de Cepeda, Mancomunidad de Quintana del Castillo y Villagatón, Quintana del Castillo, San Justo de la Vega, Santa Colomba de Somoza, Santiago Millas, Turcia, Val de San Lorenzo, Valderrey, Villagatón, Villamejil, Villaobispo, Villarejo de Órbigo a Villares de Órbigo. Región El Páramo: Ardón, Bercianos del Páramo, Bustillo del Páramo, Chozas de Abajo, La Antigua, Laguna Dalga, Laguna de Negrillos, Pobladura de Pelayo García, Pozuelo del Páramo, Roperuelos del Páramo, San Adrián del Valle, San Pedro Bercianos, Santa María del Páramo, Santa Marina del Rey, Urdiales del Páramo, Valdefuentes del Páramo, Valdevimbre, Villadangos del Páramo, Villazala a Zotes del Páramo. Región Esla-Campos: Algadefe, Cabreros del Río, Campo de Villavidel, Cimanes de la Vega, Corbillos de los Oteros, Cubillas de los Oteros, Fresno de la Vega, Mansilla de las Mulas, Mansilla Mayor, Onzonilla, San Millán de los Caballeros, Santas Martas, Toral de los Guzmanes, Valencia de Don Juan, Vega de Infanzones, Villademor de la Vega, Villamañán, Villamandos, Villanueva de las Manzanas, Villaornate y Castro, Villaquejida, Villasabariego a Villaturiel. Región La Bañeza: Alija del Infantado, Castrillo de la Valduerna, Castrocalbón, Cebrones del Río, Comunidad de Riego de la Vega y Villamontán de la Valduerna, Comunidad de Soto de la Vega y Villazala, Destriana, La Bañeza, Palacios de la Valduerna, Quintana del Marco, Quintana y Congosto, Regueras de Arriba, Riego de la Vega, San Cristobal de la Polantera, San Esteban de Nogales, Santa Elena de Jamuz, Santa María de la Isla, Soto de la Vega a Villamontán de la Valduerna.

Región La Cabrera: Castrocontrigo a Luyego: Región Tierras de León: Cimanes del Tejar, Gradefes, León, San Andrés del Rabanedo, Santa Colomba de Curueño, Santa María de Ordás, Santovenia de la Valdoncina, Sariegos, Valdefresno, Valdepolo, Valverde de la Virgen, Vegas del Condado a Villaquilambre.

Provincia Zamora: Región Benavente y Los Valles: Alcubilla de Nogales, Arcos de la Polvorosa, Arrabalde, Benavente, Castrogonzalo (len západný breh rieky Esla), Coomonte, Fresno de la Polvorosa, La Torre del Valle, Maire de Castroponce, Manganeses de la Polvorosa, Matilla de Arzón, Morales de Rey, Pobladura del Valle, San Cristóbal de Entreviñas, Santa Colomba de las Monjas, Santa Cristina de la Polvorosa, Santa María de la Vega, Villabrázaro, Villaferrueña a Villanueva de Azoague (len západný breh rieky Esla).

4.4. Dôkaz o pôvode:

Consejo Regulador plní úlohy dohľadu a kontroly, aby sa presvedčil, že výroba, uskladnenie, balenie a kvalita fazule sú v súlade s požiadavkami špecifikácie. Fazuľa musí pochádzať z parciel, ktoré sa nachádzajú v oblasti poľnohospodárskej výroby a sú zapísané v registri parciel Consejo Regulador. S fazuľou sa manipuluje výlučne v skladoch a baliarenských spoločnostiach vopred zapísaných v jednotlivých registroch Consejo Regulador. Parcely, sklady a spracovateľské a baliarenské spoločnosti sa musia podriadiť počiatočnému hodnoteniu, aby boli zapísané v registri, ako aj pravidelným hodnoteniam s cieľom ich udržania v registri Consejo Regulador. Doklady o obehu, ktoré vopred vydáva Consejo Regulador, musia sprevádzať presun produktu medzi poľnohospodármi, skladmi a spoločnosťami. Len fazuľa, ktorá úspešne prešla všetkými kontrolami, je umiestnená na trh so zárukou pôvodu potvrdenou označením Consejo Regulador. Počet zadných etikiet, ktoré Consejo Regulador vydá baliarenským a spracovateľským spoločnostiam, závisí od množstva prijatej fazule a objemu obalov.

4.5. Spôsob výroby:

Na parcelách: Parcely sú zavlažované pozemky alebo suché, dobre odpočinuté pozemky. Fazuľa vstupuje do systému rotácie plodín maximálne raz za dva roky. Osivo musí pochádzať z plodín bez „olejovitej“ škvrnitosti a musí byť ošetrené proti zrniarovi pod kontrolou Consejo Regulador. Sejba sa vykonáva na jar, pričom maximálna hustota je 190 000 rastlín/ha. Zber úrody fazule sa uskutočňuje v auguste, septembri alebo októbri, keď semeno dosiahne fyziologickú zrelosť.

V skladoch: Uskladnenie môžu vykonávať poľnohospodári alebo iné hospodárske subjekty, pričom sa musia vyhnúť miešaniu fazule patriacej do rôznych šarží, ktoré musia byť fyzicky oddelené.

Sklady musia spĺňať platné technické a hygienické predpisy.

V baliarenských spoločnostiach:

Fazuľa sa podrobuje rôznym procesom kontroly kvality suroviny. Rozdelí sa na rovnaké šarže, ktoré sa najprv očistia, potom sa ošetria proti zrniarovi, vytriedia a kalibrujú. Keď je fazuľa zbavená chybných semien, balí sa prostredníctvom dávkovačov. Podrobuje sa kontrole konečnej kvality a potom je označená a vybavená rozlišovacou zadnou etiketou, ktorú vydáva Consejo Regulador.

4.6. Spojenie:

Povesť

Prvé zaznamenané obchody s fazuľou La Bañeza spadajú do roku 1570 a prebiehali na slávnych trhoch Medina del Campo, ktoré zásobovali výlučne roľníci z regiónu.

V katastri v Ensenada z roku 1752 sa uvádza, že každú sobotu sa konal trh v La Bañeza a fazuľa bola jedným z tovarov, ktoré sa na ňom predávali.

Geografický, štatistický a historický slovník Španielska a jeho zámorských dŕžav (1846 – 1850) Pascuala Madoza poskytuje informácie o pestovaní fazule v provincii Léon podľa súpisu z roku 1799: „... Provincia produkuje 2 102 faneg (126 120 kg) fazule, čo zodpovedá 63 060 reálom.“ Takisto uvádza číselné údaje týkajúce sa spotreby v meste Léon v období 1835 – 1839. Fazuľa je najviac konzumovaná zelenina (0,21 fanegy/12,6 kg na obyvateľa ročne), po nej nasleduje cícer (0,09 fanegy/5,4 kg) a hrachor (0,03 fanegy/1,8 kg).

Vo všeobecnej ročenke Španielska z roku 1912, vydanej Bailly-Baillière, sa uvádza fazuľa ako jedna z hlavných produkcií viacerých obcí súdneho obvodu La Bañeza a je v nej uverejnený reklamný oznam tohto znenia: „Ceferino Martín – La Bañeza – Triedené obilniny, zelenina, vlna, priadza, zemiaky a fazuľa, ocenené zlatou medailou.“

Provincia Léon (všeobecný sprievodca), dielo autora José Mourille López z roku 1928, v súvislosti s La Bañeza uvádza, že „región je vychýrený pre fazuľu exportovanú vo veľkých množstvách“.

V súčasnosti je táto povesť potvrdená okrem iného zahrnutím tohto produktu do rozličných oficiálnych katalógov potravín, napríklad do Španielskeho súpisu tradičných výrobkov z roku 1996, ktorý uverejnilo ministerstvo poľnohospodárstva, rybného hospodárstva a výživy a financovala Európska komisia.

Rovnako Súpis kvalitných potravinárskych produktov vlády v Kastílii-León na rok 2001 venuje tomuto výrobku dve strany.

Nedávno v príručke kvalitných potravín provincie León s názvom „León al gusto“ a financovanej EPUZF – usmerňovacou sekciou sa tejto fazuli venovali štyri strany.

Pokiaľ ide o propagáciu v zahraničí, v príručke „Guide of the Best Fruits and Vegetables“, ktorú uverejnilo ministerstvo poľnohospodárstva, sa fazuli venujú takisto dve strany.

Vyhľadávanie na Internete prostredníctvom Google poskytuje 300 odkazov, hlavne stránky spojené s gastronómiou, cestovným ruchom, Wikipédiou atď. Význam tohto produktu zo sociálneho hľadiska preukazuje aj existencia múzea fazule v Alubia v La Bañeza a gastronomického bratstva fazule z La Bañeza-León, ktorému predsedá súčasný predseda Dvora audítorov.

Dobrá povesť, ktorú má táto fazuľa u spotrebiteľov, sa na trhoch odráža výrazným rozdielom, ktorý jestvuje medzi jej cenou a cenou inej fazule bez chráneného označenia.

Prírodné faktory

Vlastnosti fazule z La Bañeza-Léon súvisia s klimatickými a pôdnymi charakteristikami geografickej oblasti a rastlinným materiálom prispôsobeným prostrediu.

Podnebie: Vyznačuje sa výraznými rozdielmi, pokiaľ ide o teplotný režim a režim vlhkosti v porovnaní so susednou východnou oblasťou a režim vlhkosti susedných severných a východných oblastí. Priemerný index zrážok počas obdobia pestovania fazule je priaznivý pre dobrý rozvoj plodiny, ktorá sa pestuje na zavlažovaných či nezavlažovaných, ale odpočinutých pozemkoch. Vo všeobecnosti mierny režim vlhkosti brzdí šírenie plesňových chorôb pod podmienkou zabezpečenia správnej pestovateľskej starostlivosti, najmä zavlažovania.

Pôda: Táto zemepisná oblasť má prevažne pôdu s vyváženou textúrou alebo s vyváženou pieskovou textúrou, s nízkym obsahom ílu, s neutrálnym alebo kyslým pH, bohatú na organické látky a chudobnú na uhličitan. Táto pôda celkovo zabezpečuje, že fazuľa má schopnosť vysokej absorpcie vody, nízky obsah popola a výborné organoleptické vlastnosti po uvarení, čo sa prejavuje hlavne hladšou šupkou a múčnatejším a málo zrnitým vnútrom.

Rastlinný materiál: Bežné a nepretržité pestovanie týchto odrôd fazule prinieslo selekciu podľa agroklimatických podmienok a selekciu vykonávanú poľnohospodárom, ktorý si vždy vyberá z najlepších parciel fazuľu najvyššej kvality a najrovnomernejšiu na sejbu nasledujúcej úrody.

Ľudské faktory

Poľnohospodári sú schopní vďaka generáciami získaným skúsenostiam určiť parcely, ktoré sú najvhodnejšie na pestovanie fazule, a vedia prispôsobiť svoje pestovateľské postupy, aby získali fazuľu najvyššej kvality.

4.7. Kontrolný orgán:

Názov: Consejo Regulador de la Indicación Geográfica Protegida „Alubia de La Bañeza-León“ Adresa: Avenida Portugal s/n 24750 La Bañeza (León) ESPAÑA Tel. +34 987641686 Fax +34 987641686 e-mail: alubiadelabanezaleon@telefonica.net

Consejo Regulador Indicación Geográfica Protegida Alubia de La Bañeza-León vyhovuje norme EN-45011, verzii z roku 1998.

4.8. Označenie:

Obchodné etikety vlastné každej baliarenskej a spracovateľskej spoločnosti musí schváliť Consejo Regulador. Povinne musí byť na nich uvedená poznámka Indicación Geográfica Protegida Alubia de La Bañeza-León spolu s logotypom Consejo Regulador. Zadnú etiketu identifikovanú vďaka alfanumerickému kľúču vydáva Consejo Regulador.

Zobrazenie logotypu Consejo Regulador:

Výrobky, ktorých základnou surovinou je fazuľa La Bañeza-León či jej spracovaná podoba, sa môžu ponúkať na spotrebu v baleniach s odkazom na toto označenie (Elaborado con Indicación Geográfica Protegida Alubia de La Bañeza-León), ale bez uvedenia loga Spoločenstva, pod podmienkou, že:

a) výrobok s označením CHZO Alubia de La Bañeza-León je jedinou zložkou patriacou do príslušnej kategórie produktov;

b) uvedených výrobcov či spracovateľov schválil Consejo Regulador, ktorý dohliada na správne používanie chráneného označenia. Consejo Regulador vypracoval na tento účel vzor žiadosti, v ktorej sú podrobne uvedené podmienky udelenia oprávnenia. Toto oprávnenie ukladá žiadateľovi povinnosť súhlasiť s kontrolami, ktoré musí vykonať Consejo Regulador, aby preveril vysledovateľnosť Alubia de La Bañeza-León.

Ak sa výrobky neskladajú výlučne z fazule Alubia de La Bañeza-León, chránené označenie sa môže uviesť len v zozname zložiek týchto výrobkov.